PMIndiaData/PMIndiaSum huggingface dataset:
पंतप्रधानांचा 16 व्या पूर्व आशिया शिखर परिषदेत 27 ऑक्टोबर 2021 रोजी  सहभाग

नवी दिल्ली, 27 ऑक्टोबर 2021 पंतप्रधान नरेंद्र मोदी आज 16 व्या पूर्व आशिया शिखर परिषदेत व्हिडिओ कॉन्फरन्सद्वारे सहभागी झाले होते. पूर्व आशिया शिखर परिषद आणि आसियानचा अध्यक्ष म्हणून ब्रुनेईने 16 व्या पूर्व आशिया शिखर परिषदेचे (ईएएस )आयोजन केले होते. यात आसियान देश आणि ऑस्ट्रेलिया, चीन, जपान, दक्षिण कोरिया, रशिया, अमेरिका आणि भारत यासह इतर पूर्व आशिया शिखर परिषदेतील सहभागी देशांचे प्रमुख उपस्थित होते. भारताचा ईएएस मध्ये सक्रिय सहभाग असतो. पंतप्रधानांची उपस्थिती असलेली ही सातवी पूर्व आशिया शिखर परिषद होती. शिखर परिषदेतील आपल्या भाषणात, पंतप्रधानांनी हिंद-प्रशांत क्षेत्रातील देशांना महत्त्वाच्या धोरणात्मक मुद्यांवर चर्चा करण्यासाठी एकत्र आणण्याच्या दृष्टीने प्रमुख नेत्यांचा मंच म्हणून पूर्व आशिया शिखर परिषदेचे महत्व अधोरेखित केले. लस आणि वैद्यकीय सामुग्रीच्या पुरवठ्याद्वारे कोविड-19 महामारीविरोधात लढण्यासाठी भारताने केलेल्या प्रयत्नांची पंतप्रधानांनी माहिती दिली. महामारीनंतर अर्थव्यवस्थेच्या वृद्धीसाठी आणि लवचिक जागतिक मूल्य साखळी सुनिश्चित करण्यासाठी "आत्मनिर्भर भारत" अभियानाचा पंतप्रधानांनी उल्लेख केला. अर्थव्यवस्था आणि पर्यावरण तसेच हवामान संबंधी शाश्वत जीवनशैली यांच्यात अधिक चांगला समतोल साधण्यावर त्यांनी भर दिला. 16 व्या पूर्व आशिया शिखर परिषदेत हिंद-प्रशांत, दक्षिण चीन समुद्र, यूएनसीएलओएस (UNCLOS),दहशतवाद आणि कोरियन बेट आणि म्यानमारमधील परिस्थिती यासह महत्त्वाच्या प्रादेशिक आणि आंतरराष्ट्रीय मुद्यांवर चर्चा झाली. पंतप्रधानांनी हिंद-प्रशांतमधील "आसियानच्या मध्यवर्ती स्थानाचा " पुनरुच्चार केला आणि आसियान आऊटलूक इंडो-पॅसिफिक (AOIP) आणि भारताच्या इंडो-पॅसिफिक ओशन्स इनिशिएटीव्ह (IPOI) वरील समन्वयाचा उल्लेख केला. पूर्व आशिया शिखर परिषद देशाच्या नेत्यांनी मानसिक आरोग्य, पर्यटनाद्वारे आर्थिक पुनर्विकास आणि शाश्वत सुधारणा यावरील तीन निवेदने स्वीकारली, जी भारताने सहप्रायोजित केली आहेत. एकूणच, या शिखर परिषदेत पंतप्रधान आणि इतर पूर्व आशिया शिखर परिषद देशाच्या नेत्यांमध्ये विचारांची यशस्वी देवाणघेवाण झाली.
२०१७-१८ आणि २०१८-१९ दरम्यान मतदान यंत्रे आणि नियंत्रण यंत्रे खरेदी करण्याच्या निवडणूक आयोगाच्या प्रस्तावाला केंद्रीय मंत्रिमंडळाची मंजुरी’

पंतप्रधान नरेंद्र मोदी त्यांच्या नेतृत्वाखाली केंद्रीय मंत्रिमंडळाने २०१७-१८ दरम्यान ४,१०,००० मतदान यंत्रे (बीयु) आणि ३,१४,००० नियंत्रण यंत्रे (सीयु) आणि २०१८-१९ दरम्यान ४,३५,३०६मतदान यंत्रे (बीयु) आणि ७१,७१६ नियंत्रण यंत्रे (सीयु) प्रत्येकी ७,७०० रुपये आणि ९,३०० रुपये अंदाजे दराने खरेदी करण्याच्या निवडणूक आयोगाच्या प्रस्तावाला मंजुरी दिली. एकूण अंदाजित खर्च १००९.६कोटी रुपये येईल. बंगलोरच्या भारत इलेक्ट्रॉनिक लि. आणि हैद्राबादच्या इलेक्ट्रॉनिक्स कॉर्पोरेशन ऑफ इंडिया लि. च्या माध्यमातून ही खरेदी केली जाणार आहे. यामुळे २०००-२००५ दरम्यान खरेदी केलेली अप्रचलित इलेक्ट्रॉनिक मतदान यंत्रे बाद करता येतील. निवडणूक आयोगाला आवश्यक प्रमाणात खरेदी करण्याचे अधिकार दिल्यामुळे खरेदी प्रक्रिया सुलभ होईल आणि वेळेवर यंत्रे मिळतील.
भारत- मध्य आशिया शिखर परिषदेची पहिली बैठक

पंतप्रधान नरेंद्र मोदी, भारत- मध्य आशिया शिखर परिषदेच्या पहिल्या बैठकीचे यजमानपद भूषवणार असून यामध्ये कझाकिस्तान, किरगीझ रिपब्लिक, तजाकिस्तान, तुर्कमेनिस्तान आणि उझबेकिस्तानचे राष्ट्राध्यक्ष सहभागी होणार आहेत. 27 जानेवारी 2022 ला होणारी ही बैठक दुरदृष्य प्रणालीच्या माध्यमातून होणार आहे. भारत आणि मध्य आशियाई देशांचे नेते या स्तरावर अशा प्रकारची पहिलीच बैठक होत आहे. पहिली भारत- मध्य आशिया शिखर परिषद म्हणजे भारताच्या ‘विस्तारित शेजार’ या धोरणा अंतर्गत, मध्य आशियाई देशांसमवेत वाढत्या संबंधांचे हे प्रतिबिंब आहे. पंतप्रधान नरेंद्र मोदी यांनी 2015 मध्ये मध्य आशियाई देशांना ऐतिहासिक भेट दिली होती. त्यानंतर द्विपक्षीय आणि बहु पक्षीय मंचावर उच्च स्तरीय आदान- प्रदान झाले होते. भारत-मध्य आशिया संवादाची परराष्ट्र व्यवहार मंत्री स्तरावर सुरवात झाली, ज्याची तिसरी बैठक 18- 20 डिसेंबर 2021 या काळात नवी दिल्लीत झाली. या बैठकीने भारत-मध्य आशिया संबंधाना प्रोत्साहन दिले. नवी दिल्लीत 10 नोव्हेंबर 2021 ला अफगाणीस्तान संदर्भात आयोजित प्रादेशिक सुरक्षा चर्चेत मध्य आशियाई देशांच्या राष्ट्रीय सुरक्षा परिषदांच्या सचिवांनी भाग घेतला. या बैठकीत अफगाणीस्तान संदर्भात एक सर्वसंमत प्रादेशिक दृष्टीकोन आखण्यात आला. पहिल्या भारत-मध्य आशिया शिखर परिषदेत, भारत-मध्य आशिया संबंध नव्या शिखरावर नेण्याच्या दृष्टीने उचलाव्या लागणाऱ्या आवश्यक पावलांविषयी हे नेते चर्चा करतील अशी अपेक्षा आहे. प्रादेशिक सुरक्षा स्थितीसह प्रादेशिक आणि आंतरराष्ट्रीय मुद्यांवरही हे नेते विचारांचे आदान-प्रदान करतील असा कयास आहे. व्यापक आणि स्थायी भारत-मध्य आशिया भागीदारीला, भारत आणि मध्य आशियाई देशातले नेते देत असलेले महत्व या परिषदेतून प्रतीत होत आहे.
चेन्नई मेट्रो रेल्वे प्रकल्पाच्या पहिल्या टप्प्याच्या कॉरिडॉर-1 च्या विस्ताराच्या प्रस्तावाला केंद्रीय मंत्रिमंडळाची मंजूरी

चेन्नई मेट्रो रेल्वे प्रकल्पाच्या पहिल्या टप्प्याच्या प्रस्तावाला केंद्रीय मंत्रिमंडळाने पूर्वलक्षी प्रभावाने आज मंजुरी दिली. वॉशरमेनपेट ते विम्कोनगर या 9.051 किलोमीटर लांबीच्या या मार्गासाठी 3 हजार 770 कोटी रुपये खर्च अपेक्षित आहे. मार्च 2018 पर्यंत हा प्रकल्प पूर्ण होणे अपेक्षित आहे. प्रकल्पाच्या एकूण खर्चापैकी केंद्र सरकार 713 कोटी रुपये तर तामिळनाडू सरकार 916 कोटी रुपये खर्च करेल. उर्वरीत 2 हजार 141 कोटी रुपये स्थानिक तसेच इतर एजन्सीकडून कर्ज रुपाने उभारण्यात येतील.
पंतप्रधानांनी बंगबंधू शेख मुजीबुर रहमान यांच्या कबरीला भेट देऊन श्रद्धांजली अर्पण केली

नवी दिल्ली, 27 मार्च 2021 पंतप्रधान नरेंद्र मोदी यांनी त्यांच्या बांग्लादेशच्या दोन दिवसीय दौऱ्याच्या दुसऱ्या दिवशी तुंगीपाडा येथे बंगबंधू शेख मुजीबुर रहमान यांच्या कबरीला भेट देऊन श्रद्धांजली अर्पण केली. कोणत्याही राष्ट्रप्रमुखांनी किंवा राज्यप्रमुखांनी किंवा शासनप्रमुखांनी बंगबंधूंच्या या समाधीस्थळाच्या वास्तूला भेट देणे हे प्रथमच घडले आहे, ही अशी पहिलीची भेट नोंदविली गेली आहे. ऐतिहासिक घटनेचे स्मरण म्हणून पंतप्रधान नरेंद्र मोदी यांनी बकुळीच्या झाडाचे रोपे याठिकाणी लावले. यावेळी त्यांच्याबरोबर बांग्लादेशच्या पंतप्रधान शेख हसीना त्यांच्या भगिनी शेख रेहाना यांच्यासह उपस्थित होत्या. समाधीस्थळाच्या वास्तूमधील अभ्यागतांच्या पुस्तिकेत पंतप्रधान नरेंद्र मोदी यांनी लिहिले, "बंगबंधूंचे जीवन हे बांग्लादेशातील लोकांच्या हक्कांसाठी, त्यांची सर्वसमावेशक संस्कृती आणि त्यांची ओळख टिकवून ठेवण्यासाठीच्या स्वातंत्र्यलढ्याचे प्रतीक आहे."
भारतीय हवाई दलाचे मार्शल अर्जन सिंग यांच्या प्रकृतीची पंतप्रधानांनी रुग्णालयात जाऊन केली विचारपूस, मार्शल लवकर बरे व्हावेत, यासाठी प्रार्थना

पंतप्रधान नरेंद्र मोदी यांनी आज नवी दिल्लीतल्या लष्करी रुग्णालयात जाऊन भारतीय हवाई दलाचे मार्शल अर्जन सिंग यांच्या प्रकृतीची विचारपूस केली. सिंग यांची प्रकृती अत्यंत गंभीर आहे. पंतप्रधानांनी त्यांच्या कुटुंबियांचीही भेट घेतली आणि मार्शल लवकर बरे व्हावेत, यासाठी प्रार्थना केली. “भारतीय हवाई दलाचे मार्शल अर्जन सिंग यांना पाहण्यासाठी रुग्णालयात गेलो होतो. त्यांची प्रकृती गंभीर आहे. त्यांच्या कुटुंबातल्या सदस्यांचीही भेट घेतली. भारतीय हवाई दलाचे मार्शल अर्जन सिंग लवकर बरे व्हावेत, यासाठी आम्ही सर्व प्रार्थना करत आहोत. डॉक्टर्स सर्वतोपरी प्रयत्न करत आहेत”, असे पंतप्रधानांनी ट्विट केले आहे.
पंतप्रधान नरेंद्र मोदी स्वच्छाग्रहींना उद्या चंपारण्य येथे मार्गदर्शन करणार

बिहारमधील चंपारण सत्याग्रहाच्या शताब्दी वर्ष समारोप कार्यक्रम उद्या होणार आहे. या कार्यक्रमात पंतप्रधान नरेंद्र मोदी सहभागी होणार असून स्वच्छाग्रहींना मार्गदर्शन करणार आहेत. चंपारण सत्यागृहाच्या शताब्दी वर्ष समारोपाचा कार्यक्रम उद्या मोतीहारी येथे होणार आहे. या कार्यक्रमात देशभरातून 20 हजार स्वच्छताग्रही म्हणजेच स्वच्छतादूत सहभागी होणार आहेत. ग्रामीण स्तरावर उघड्यावर शौच केले जाऊ नये म्हणून शौचालयाचे स्वच्छतागृहाचे महत्त्व सामान्य जनतेपर्यंत पोहोचवण्याचे कार्य या स्वच्छताग्रहींनी खूप चांगली प्रभावी भूमिका बजावली आहे. त्याच्या कार्यामुळे अनेक गावांमध्ये उघड्यावर केले जाणारे शौच पद्धत आता बंद झाली आहे. शंभर वर्षांपूर्वी म्हणजेच दि. 10 एप्रिल 2017 रोजी महात्मा गांधी यांनी चंपारण सत्याग्रहाला प्रारंभ केला होता. या सत्याग्रहाद्वारे महात्मा गांधी यांनी शेतकऱ्यांच्या न्याय हक्कांसाठी ब्रिटीश राजसत्तेविरुद्ध लढा पुकारला होता. दि. 10 एप्रिल 2018 रोजी चंपारण सत्याग्रहाचे शतक महोत्सव वर्ष संपणार आहे. त्याचे औचित्य साधून ‘सत्याग्रह ते स्वच्छतागृह” ही मोहीम सुरू करण्यात येणार आहे. या कार्यक्रमामध्ये पंतप्रधान नरेंद्र मोदी विविध विकास प्रकल्पांचा प्रारंभ करणार आहे.
नववर्षानिमित्त जगभरातल्या गुजरातींना पंतप्रधानांनी दिल्या शुभेच्छा

ववर्षानिमित्त जगभरातल्या गुजरातींना पंतप्रधानांनी शुभेच्छा दिल्या आहेत. आजपासून गुजरात राज्याचे नवीन वर्ष सुरु होते. “जगभरातल्या गुजरातींना नववर्षाच्या शुभेच्छा. येणारे वर्ष आनंद, समृद्धी घेऊन येवो आणि तुमच्या आशा आकांक्षा पूर्ण होवोत;” असे पंतप्रधानांनी म्हटले आहे.
नारी शक्ती पुरस्कार विजेत्यांशी पंतप्रधानांचा संवाद

पंतप्रधान नरेंद्र मोदी यांनी नारी शक्ती पुरस्कार विजेत्यांची आज भेट घेतली आणि त्यांच्याशी संवाद साधला. या संवादा दरम्यान पंतप्रधानांनी आपल्या संस्कृतीचा अविभाज्य भाग असलेल्या ‘सेवा परम: धर्म’ बाबत विचार व्यक्त केले. पुरस्कार विजेत्यांनी इतरांची सेवा करण्यासाठी आपले आयुष्य समर्पित केले, असे पंतप्रधान म्हणाले. त्यांचे योगदान अमूल्य आहे, ज्यामुळे अनेकांना लाभ झाला. त्यांचे कार्य समाजासाठी प्रेरणादायी आहे. ते म्हणाले की देश राष्ट्र भगिनी निवेदिता यांची 150 वी जयंती साजरी करत आहे. त्या नि:स्वार्थ सेवेच्या प्रतिमूर्ती होत्या. समाजसेवा भारताची अस्मिता आहे आणि धर्मशाळा, गोशाला आणि शिक्षण संस्थांमध्ये त्याचे प्रतिबिंब दिसते. महिला आणि बालविकास मंत्री मनेका गांधी यावेळी उपस्थित होत्या.
भारताने निश्चित केलेले 400 अब्ज अमेरिकी डॉलर्स किंमतीच्या वस्तूंच्या निर्यातीचे महत्त्त्वाकांक्षी लक्ष्य गाठल्याबद्दल पंतप्रधानांनी देशातील शेतकरी, विणकर, एमएसएमई उद्योजक, उत्पादक आणि निर्यातदारांचे केले अभिनंदन

नवी दिल्ली 23 मार्च 2022 भारताने निश्चित केलेले 400 अब्ज अमेरिकी डॉलर्स किंमतीच्या वस्तूंच्या निर्यातीचे महत्त्त्वाकांक्षी लक्ष्य गाठल्याबद्दल पंतप्रधान नरेंद्र मोदी यांनी देशातील शेतकरी, विणकर, एमएसएमई उद्योजक, उत्पादक आणि निर्यातदारांचे अभिनंदन केले आहे. ट्विट संदेशात पंतप्रधान म्हणाले; “भारताने 400 अब्ज अमेरिकी डॉलर्स किंमतीच्या वस्तूंच्या निर्यातीचे महत्त्त्वाकांक्षी लक्ष्य निश्चित केले आणि आतापर्यंतच्या काळात प्रथमच हे लक्ष्य गाठले. या यशाबद्दल मी आपले शेतकरी, विणकर, एमएसएमई उद्योजक, उत्पादक आणि निर्यातदारांचे अभिनंदन करतो. आत्मनिर्भर भारत साकार करण्याच्या प्रवासातील हा महत्त्वाचा टप्पा आहे. #LocalGoesGlobal"
राष्ट्रीय छात्र सैनिकांच्या रॅलीला पंतप्रधान उपस्थित

दिल्लीत आयोजित राष्ट्रीय छात्र सेनेच्या रॅलीला पंतप्रधान नरेंद्र मोदी आज उपस्थित राहिले. या रॅलीदरम्यान पंतप्रधानांनी मानवंदना स्वीकारली आणि विविध एनसीसी तुकड्यांच्या तसेच अन्य शेजारी देशांमधील छात्र सैनिकांच्या मार्च पास्टचा आढावा घेतला. बोडो आणि ब्रु-रियांग करार ईशान्य भागातील विकासाच्या प्रयत्नांबद्दल बोलताना पंतप्रधान म्हणाले की, यापूर्वी हा भाग र्दुलक्षित होता आणि उग्रवाद्यांबरोबरच्या लढ्यात आणि हिंसाचारात अनेक निष्पाप लोक मारले गेले. त्याउलट या सरकारने ईशान्य भागाच्या विकासासाठी अभूतपूर्व योजना हाती घेतल्या आणि खुल्या मनाने आणि खुल्या दिलाने संबंधितांबरोबर चर्चा सुरु केली. याचाच परिणाम हा बोडो करार आहे. युवा भारताची ही विचारसरणी आहे. मिझोरम आणि त्रिपुरामधील ब्रु-रियांग करारानंतर ब्रु जमातीचा समावेश असलेल्या 23 वर्षीय जुनी समस्या सुटली आहे. हे युवा भारताचे विचार आहेत. प्रत्येकाला सोबत घेऊन, प्रत्येकाचा विकास करुन तसेच प्रत्येकाचा विश्वास जिंकत आपण आपल्या देशाला पुढे नेत आहोत. नागरिकत्व सुधारणा कायदा:- नागरिकत्व सुधारणा कायद्याबाबत सत्य जाणून घेणे हे भारताच्या युवकासाठी गरजेचे आहे असे पंतप्रधान म्हणाले. स्वातंत्र्यापासूनच स्वतंत्र भारताने पाकिस्तान, बांग्लादेश, अफगाणिस्तानमधील हिंदू, शीख आणि अन्य अल्पसंख्याकांना वचन दिले होते की, आवश्यकता भासल्यास ते भारतात येऊ शकतात. भारत त्यांच्या पाठीशी खंबीरपणे उभा असल्याचे आश्वासन त्यांनी दिले. गांधीजींची देखील हीच इच्छा होती, 1950 मधील नेहरु-लियाकत कराराची देखील हीच भावना होती असे पंतप्रधान म्हणाले. “या देशांमध्ये ज्या लोकांचा धार्मिक छळ झाला त्यांना भारतात आसरा देणे, त्यांना भारताचे नागरिकत्व देणे ही भारताची जबाबदारी आहे. मात्र हजारो लोकांना माघारी फिरावे लागले. हा ऐतिहासिक अन्याय रोखण्यासाठी आज आमच्या सरकारने भारताचे जुने वचन पूर्ण करण्यासाठी अशा लोकांना नागरिकत्व देण्यासाठी नागरिकत्व सुधारणा कायदा आणला आहे”, असे पंतप्रधान म्हणाले. फाळणीच्या वेळी अनेकजण भारत सोडून गेले मात्र जाताना इथल्या मालमत्तेवर आपला हक्क ठेऊन गेले असे पंतप्रधान म्हणाले. कोट्यवधी रुपयांच्या या मालमत्तांवर भारताचा अधिकार असूनही शत्रूच्या मालमत्तांना अनेक दशकं तात्पुरती स्थगिती दिली गेली. शत्रू मालमत्ता कायद्याला ज्यांनी विरोध केला तेच लोक आता नागरिकत्व सुधारणा कायद्याला विरोध करत आहेत असे पंतप्रधान म्हणाले. भारत-बांग्लादेश सीमावाद:- भारत आणि बांग्लादेशाच्या सीमाभागांमधील वाद सोडवण्यासाठी कोणतीही ठोस उपाययोजना नव्हती असे पंतप्रधान म्हणाले. सीमेवर वाद सुरु असेपर्यंत घुसखोरी थांबणार नाही असे ते म्हणाले. वाद असाच सुरु ठेवा, घुसखोरांना मोकळा रस्ता द्या आणि तुमचे राजकारण असेच चालू द्या. या सरकारने बांग्लादेश बरोबरचा सीमावाद सोडवताना परस्परांचे म्हणणे ऐकून घेतले आणि उभय देशांच्या संमतीने त्यावर तोडगा काढला असे पंतप्रधान म्हणाले. दोन्ही देशांमधील सीमावाद तर संपलाच मात्र आता दोन्ही देशांमधील संबंध ऐतिहासिक उंचीवर आहेत आणि दोन्ही देश एकत्रितपणे गरिबीचा सामना करत आहेत. याबद्दल त्यांनी समाधान व्यक्त केले. कर्तारपूर कॉरिडॉर:- फाळणीमुळे कर्तारपूर साहेब गुरुद्वारा आपल्यापासून हिरावून घेण्यात आले आणि तो पाकिस्तानचा भाग बनवण्यात आला. कर्तारपूर ही गुरुनानक यांची भूमी होती. कोट्यावधी देशवासियांच्या भावना या पवित्र स्थानाशी त्या जोडलेल्या होत्या असे ते म्हणाले. गेली अनेक दशकं शीख बांधव कर्तारपूरला सुलभरित्या पोहचण्याची आणि गुरुभूमीच्या दर्शनाच्या संधीची वाट पाहत होते. या सरकारने बांधलेल्या कर्तारपूर कॉरिडॉरमुळे हे साध्य झाले आहे.
आशिया-पॅसिफिक व्यापार कराराच्या चौथ्या फेरीतील वाटाघाटी अंतर्गत दर सवलत देवाण-घेवाणीला केंद्रीय मंत्रिमंडळाची मंजूरी

आशिया-पॅसिफिक व्यापार कराराच्या चौथ्या फेरीतील वाटाघाटी अंतर्गंत दर सवलत देवाण-घेवाणीला पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने मंजूरी दिली. आशिया-पॅसिफिक क्षेत्रातील विकसनशील राष्ट्रांच्या सदस्यांमध्ये दर सवलतीची देवाण-घेवाण करण्यासंदर्भात संयुक्त राष्ट्राच्या आर्थिक आणि सामाजिक आयोगाचा हा उपक्रम आहे. एपीटीए अर्थात आशिया-पॅसिफिक व्यापार करारात सध्या भारतासह बांगलादेश, चीन, लाओ पीडीआर, कोरिया आणि श्रीलंका या सहा देशांचा समावेश आहे. आतापर्यंत या व्यापारविषयक वाटाघाटींच्या तीन फेऱ्या पूर्ण झाल्या आहेत. एपीटीएच्या मंत्रिपरिषदेच्या लवकरच होणाऱ्या चौथ्या सत्रात या सर्व निर्णयांची अधिकृतपणे अंमलबजावणी होईल.
वाराणसीतल्या राष्ट्रीय बीज संशोधन आणि प्रशिक्षण केंद्राच्या परिसरात आंतरराष्ट्रीय तांदूळ संशोधन संस्था, दक्षिण आशियाई प्रादेशिक केंद्राच्या उभारणीला मंत्रिमंडळाची मंजूरी

वाराणसीतल्या राष्ट्रीय बीज संशोधन आणि प्रशिक्षण केंद्राच्या परिसरात आंतरराष्ट्रीय तांदूळ संशोधन संस्था, दक्षिण आशियाई प्रादेशिक केंद्राच्या उभारणीला मंत्रिमंडळाने मंजूरी दिली आहे. या प्रस्तावाअंतर्गत, वाराणसीमध्ये तांदूळ मूल्यवर्धन उत्कृष्टता केंद्र उभारण्यात येईल. अद्ययावत प्रयोगशाळेचा यात समावेश असेल. या केंद्रामुळे या भागातल्या धान्य उत्पादनाला चालना मिळणार असून, अविरत तांदूळ उत्पादनातही या केंद्राची मोलाची भूमिका असेल. तांदुळाचे विशेष वाण विकसित करण्यासाठी, भारताच्या समृद्ध जैवविविधतेचा उपयोग करून घेण्यासाठी हे केंद्र उपयुक्त ठरणार आहे. यामुळे हेक्टरी उत्पादनात वाढ अपेक्षित असून पोषणमुल्यही वाढणार आहे.
पंतप्रधानांतर्फे  मणिपूरच्या   जनतेला राज्य स्थापना   दिनाच्या शुभेच्छ

पंतप्रधान नरेंद्र मोदी यांनी मणिपूरच्या जनतेला राज्य स्थापना दिनाच्या शुभेच्छा दिल्या आहेत. पंतप्रधान म्हणाले ,” मणिपूरच्या जनतेला राज्य स्थापना दिनाच्या शुभेच्छा. मणिपूरमध्ये सुख आणि समृद्धी नांदो अशी मी आशा व्यक्त करतो.”
सोमनाथ ट्रस्टच्या बैठकीला पंतप्रधानांची उपस्थिती

श्री केशुभाई पटेल यांच्या अध्यक्षतेखाली आज नवी दिल्लीत सोमनाथ ट्रस्टची बैठक आयोजित करण्यात आली. पंतप्रधान श्री नरेंद्र मोदी, श्री लालकृष्ण अडवाणी, श्री हर्षवर्धन नेवतीया आणि श्री पी.के.लाहेरी हे मान्यवर विश्वस्त म्हणून बैठकीला उपस्थित होते. 2016 या वर्षासाठी केशुभाई पटेल यांचीच ट्रस्टच्या अध्यक्षपदी फेरनिवड झाली तर दिवंगत प्रसनवदन मेहता यांच्या जागी विश्वस्त म्हणून श्री अमित शाह यांची नियुक्ती झाली. श्री राजन किलाचंद यांनी आपल्या पदाचा राजीनामा दिला. सोमनाथ मंदिराला मुख्य धार्मिक पर्यटन स्थळ म्हणून विकसित करण्याच्या गरजेवर पंतप्रधानांनी भर दिला. वैशिष्ट्यपूर्ण वास्तविक वस्तुसंग्रहालय आणि सभागृहाचे बांधकाम करण्याचा सल्लाही त्यांनी दिला. यासंदर्भात सोमनाथ, दिव आणि गीर सिंह सफारी असे पर्यटन मंडल निर्माण करण्याची सूचनाही पंतप्रधानांनी केली. याशिवाय आणखी पर्यटन आकर्षणांचा समावेश करण्याचा निर्णयही ट्रस्टने घेतला.
सौदी अरेबियाच्या राजांना पंतप्रधानांकडून भेटवस्तू

पंतप्रधान नरेंद्र मोदी यांनी सौदी अरेबियाचे सुलतान सलमान बिन अब्दुल अझिझ अल सऊद यांना केरळमधल्या चेरामन जुमा मशिदिची सुवर्णांकीत प्रतिकृती भेट दिली. त्रिसुर जिल्ह्यातली ही मशिद, अरब व्यापाऱ्यांनी इसवी सन 629 च्या सुमारास भारतात बांधलेली पहिली मशिद असल्याचे मानले जाते. भारत आणि सौदी अरेबिया यांच्यात प्राचीन काळापासून सुरु असलेल्या व्यापारी संबंधांचं हे प्रतिकही मानले जाते. चेरामन पेरुमल हे चेराचे राजे होते आणि पवित्र पैगंबरांचे समकालीन होते. पेरुमल यांनी अरब भेटीच्या वेळी मक्का इथे पवित्र पैगंबरच्या भेटीनंतर इस्लामाचा स्विकार केल्याची दंतकथा आहे. काही वर्षानंतर त्यांनी आपले मित्र मलिक बिन दिनार आणि मलिक बिन हबीब यांच्यामार्फत आपले नातेवाईक आणि मालाबारच्या सत्तारुढ सामंताना पत्र पाठविले, त्यानंतर स्थानिक शासकांनी कोडंगल्लूर इथे मशिद बांधायला परवानगी दिली. या मशिदीत एक पुराणकालीन तेलदिवा तेवत असून हजारो वर्षांपासून तो प्रज्वलित असल्याचं मानले जाते, आजही सर्व धर्मातले लोक या दिव्यासाठी तेल अर्पण करतात.
राष्ट्रपती भवनात पंतप्रधानांच्या उपस्थितीत पुस्तक प्रकाशन समारंभ

पंतप्रधान नरेंद्र मोदी आज राष्ट्रपती भवनात झालेल्या पुस्तक प्रकाशनाला उपस्थित होते. ” राष्ट्रपती भवन: फ्रॉम राज टू स्वराज ” या पुस्तकाचे त्यांनी प्रकाशन करून त्याची पहिली प्रत राष्ट्रपतींना सादर केली. पंतप्रधानांनी राष्ट्रपतींच्या जन्मदिनानिमित्त त्यांना शुभेच्छा दिल्या. पंतप्रधानपदाच्या सुरवातीच्या दिवसात राष्ट्रपतींनी आपल्याला केलेल्या मार्गदर्शनाचे स्मरण पंतप्रधानांनी यावेळी केले. राष्ट्रपतींच्या अनुभवाचा राष्ट्राला प्रदीर्घ काळ लाभ होईल अशी आशा त्यांनी व्यक्त केली तसेच राष्ट्रपती प्रणव मुखर्जी यांच्यासमवेत काम करण्याची आणि त्यांच्याकडून शिकण्याची संधी आपल्याला मिळाली हे आपले भाग्य असल्याचे पंतप्रधान यावेळी बोलतांना म्हणाले. पंतप्रधानानी आज प्रकाशित झालेल्या तीन पुस्तकांमुळे राष्ट्रपती भवनाचा इतिहास आणि त्यामध्ये वास्तव्य करणाऱ्यांचे जीवन आणि कार्यासह राष्ट्रपती भवनाचे विविध पैलू उलगडत असल्याचे सांगितले. माहिती आणि प्रसारण मंत्रालयाच्या प्रकाशन विभागाने या तिन्ही पुस्तकाचे प्रकाशन केले असून माहिती आणि प्रसारण सचिव अजय मित्तल यांनी ” राष्ट्रपती भवन:फ्रॉम राज टू स्वराज ” या पुस्तकाच्या प्रकाशनासाठी साहाय्य केले आहे. BG / NC
पंतप्रधानांच्या अध्यक्षतेखाली ‘प्रगती’ ही 32 वी पायाभूत सुविधाविषयक बैठक संपन्न

पंतप्रधान नरेंद्र मोदी यांच्या अध्यक्षतेखाली आज वर्ष 2020 मधील पहिली प्रगती बैठक झाली. प्रगती म्हणजेच कार्यक्षम प्रशासन आणि कालबद्ध अंमलबजावणीसाठी आयसीटी आधारित बहुस्तरीय व्यासपीठ या बैठकीचे हे 32 वे सत्र होते. यात केंद्र आणि राज्य सरकार यांचा समावेश असतो. आजच्या प्रगती बैठकीत पंतप्रधानांनी 11 प्रकल्पांविषयी चर्चा केली त्यापैकी 9 प्रकल्प निश्चित वेळेपेक्षा विलंबाने सुरू आहेत. यात ओडिशा, तेलंगणा, महाराष्ट्र, झारखंड, बिहार, कर्नाटक, आंध्र प्रदेश, केरळ, उत्तर प्रदेश या राज्यातले तर तीन केंद्रीय मंत्रालयांचे प्रकल्प आहेत. यात रेल्वे मंत्रालयांचे तीन, रस्ते वाहतूक आणि महामार्ग मंत्रालयाचे पाच आणि पेट्रोलियम व नैसर्गिक वायू मंत्रालयाचा एक प्रकल्प आहे. पीएमजेजेबीवाय आणि पीएमएसबीवाय योजनांच्या प्रगतीचा आढावा या बैठकीत प्रधानमंत्री जीवन ज्योती बिमा योजना आणि प्रधानमंत्री सुरक्षा बिमा योजना या दोन विमा योजनांशी संबंधित तक्रारींचा आढावा घेण्यात आला. सीसीटीएनएस या गुन्हेगारी आणि गुन्हेगार शोध जाळे आणि यंत्रणा या प्रकल्पाचाही आढावा पंतप्रधानांनी घेतला. ई प्रशासनाच्या माध्यमातून ही सर्वसमावेशक आणि एकात्मिक तपास व्यवस्था विकसित करण्यात आली आहे. आधीच्या 31 प्रगती बैठकीत पंतप्रधानांनी एकूण 269 प्रकल्पांचा आढावा घेतला आहे. 12.30 लाख कोटी रुपयांची गुंतवणूक या प्रकल्पांमध्ये अपेक्षित आहे. त्याशिवाय सरकार 47 योजना आणि कार्यक्रमांशी संबंधित तक्रारींचाही आढावा या बैठकीत घेण्यात आला.
सुवर्णपदक विजेत्या भारतीय महिला टेबल टेनिस संघाचे पंतप्रधानांकडून अभिनंदन

पंतप्रधान नरेंद्र मोदी यांनी, राष्ट्रकुल क्रीडा स्पर्धेत, सुवर्णपदक विजेत्या भारतीय महिला टेबल टेनिस संघाचे अभिनंदन केले आहे. भारतीय महिला टेबल टेनिस संघासाठी ऐतिहासिक सुवर्णपदक, या संघाचे अभिनंदन.या कामगिरीने आनंद झाल्याचे पंतप्रधानांनी आपल्या संदेशात म्हटले आहे.
भारत आणि इराण यांच्यात आरोग्य आणि औषध क्षेत्रातल्या सहकार्यासाठीच्या सामंजस्य कराराला केंद्रीय मंत्रिमंडळाची मान्यता

भारत आणि इराण यांच्यात आरोग्य आणि औषध क्षेत्रातल्या सहकार्यासाठीच्या सामंजस्य कराराला केंद्रीय मंत्रिमंडळाने पूर्वलक्षी प्रभावाने मान्यता दिली आहे.इराणच्या राष्ट्राध्यक्षांच्या भारत भेटीदरम्यान 17 फेब्रुवारी 2018 ला या सामंजस्य करारावर स्वाक्षऱ्या झाल्या होत्या. उभय देशातले परस्पर सबंध दृढ करण्यासाठी हा सामंजस्य करार प्रोत्साहन देणार आहे. या सामंजस्य करार अंतर्गत हे विभाग येतात- डॉक्टर आणि इतर आरोग्य विषयक व्यावसायिकांना प्रशिक्षणामधल्या अनुभवांची देवाण घेवाण; मनुष्य बळ विकासासाठी सहाय्य आणि आरोग्य सेवा उभारण्यासाठी सहाय्य औषध निर्माण, वैद्यकीय उपकरणे,प्रसाधने यासाठी नियमन आणि यासंदर्भात माहितीचे आदान प्रदान वैद्यकीय संशोधन, नवे तंत्रज्ञान आणि ज्ञानाधारीत उपक्रमासाठी सहकार्य सार्वजनिक आरोग्य, शाश्वत विकास उद्दिष्ट आणि आंतरराष्ट्रीय आरोग्य यामध्ये सहकार्य परस्पर सहमतीने निश्चित केलेले आणखी एखादे क्षेत्र सामंजस्य कराराची अंमलबजावणी आणि सहकार्यासाठीचा अधिक तपशील ठरवण्यासाठी कार्यकारी गटाची निर्मिती करण्यात येईल.
2015-16 ते 2017-18 या वर्षासाठी सर्व मुख्य पोर्ट ट्रस्ट आणि डॉक लेबर बोर्डच्या कर्मचारी आणि कामगारांसाठी नवीन उत्पादनाधारित पारितोषिक योजनेला केंद्रीय मंत्रिमंडळाची मंजूरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाच्या बैठकीत 2015-16 ते 2017-18 या वर्षासाठी सर्व मुख्य पोर्ट ट्रस्ट आणि डॉक लेबर बोर्डच्या कर्मचारी आणि कामगारांसाठी नवीन उत्पादनाधारित पारितोषिक योजनेला आज मंजूरी देण्यात आली. 2015-16 ते 2017-18 या अवधी दरम्यान ही योजना लागू राहणार असून देशभरातील महत्वाच्या पोर्ट ट्रस्टच्या 37, 870 पोर्ट आणि डॉकच्या कामगार-कर्मचाऱ्यांना या योजनेचा लाभ मिळणार आहे. त्यासाठी 49.58 कोटी रुपयांचा खर्च अपेक्षित आहे. हे उत्पादनाधारित पारितोषिक वार्षिक तत्वावर दिले जाणार आहे. 2014-15 वर्षासाठी 41,492 पोर्ट आणि डॉकच्या कामगार-कर्मचाऱ्यांना या पारितोषिकापोटी 25.93 कोटी रुपयांची रक्कम प्रदान करण्यात आली. या नव्या योजनेमुळे औद्योगिक संबंध सुधारण्याबरोबरच उत्पादकतेला चालना मिळून बंदर क्षेत्रात पोषक वातावरण निर्माण होईल, अशी अपेक्षा आहे.
ग्रेट ब्रिटन आणि उत्तर आयर्लन्डचे मिळून बनलेले संयुक्त राज्य (यूके) आणि भारत यांनी परस्परांकडील शैक्षणिक पात्रतांना मान्यता देण्याबाबतच्या सामंजस्य कराराला केंद्रीय मंत्रिमंडळाची मंजुरी

नवी दिल्ली, 7 सप्टेंबर 2022 पंतप्रधान नरेंद्र मोदी यांच्या अध्यक्षतेखाली झालेल्या केंद्रीय मंत्रिमंडळाच्या बैठकीत, ग्रेट ब्रिटन आणि उत्तर आयर्लन्डचे मिळून बनलेले संयुक्त राज्य (यूके) आणि भारतीय प्रजासत्ताक यांच्यातील एका सामंजस्य कराराला मंजुरी देण्यात आली. परस्परांकडील शैक्षणिक पात्रतांना उभय देशांनी मान्यता देण्याबाबतच्या या सामंजस्य करारावर दि. 25.04.2022 रोजी स्वाक्षऱ्या झाल्या होत्या. भारत आणि यूके यांनी परस्परांकडील पात्रतांना मान्यता देण्यामागे- शैक्षणिक सहयोगाला प्रोत्साहन देण्याचा तसेच शिक्षणासाठी विद्यार्थ्यांना सहजपणे दुसरीकडे जाण्याची मुभा देण्याचा उद्देश आहे. यूकेमध्ये एक वर्षाचाच स्नातकोत्तर पदवी कार्यक्रम चालतो, त्याला भारतात मान्यता देण्याची मागणी विचारात घेतली गेली आणि उभय देशांच्या शिक्षणमंत्र्यांदरम्यान 16 डिसेंबर 2020 रोजी नवी दिल्लीत झालेल्या बैठकीत, यासाठी संयुक्त कृतिदलाची स्थापना करण्याचा निर्णय घेण्यात आला. 04 फेब्रुवारी 2021 रोजी पहिली बैठक झाली आणि त्यानंतर सविस्तर विचारविनिमय आणि वाटाघाटी होऊन सामंजस्य करारावर स्वाक्षऱ्या करण्यास दोन्ही देशांनी सहमती दर्शवली. परस्परांकडील शैक्षणिक पात्रतांना मान्यता देणे, अभ्यासक्रमाचा कालावधी मान्य करणे आणि या दोन देशांतील शिक्षणसंस्थांनी दिलेल्या शैक्षणिक पदव्या/ पात्रतांशी संबंधित कागदपत्रे मान्य करणे – यांचा समावेश या सामंजस्य कराराच्या उद्दिष्टांमध्ये होतो. अभियांत्रिकी, वैद्यक, परिचर्या आणि निम-वैद्यकीय शिक्षण, औषधशास्त्र, कायदा आणि स्थापत्यशास्त्र या क्षेत्रांतील व्यावसायिक शिक्षणाच्या पदव्या मात्र सदर सामंजस्य कराराच्या कक्षेत समाविष्ट नाहीत. उभय देशांतील उच्च शिक्षण संस्थांत संयुक्त / दुहेरी पदवी अभ्यासक्रम सुरु करण्याची सुविधाही या सामंजस्य करारामुळे मिळू शकेल. 2020 च्या राष्ट्रीय शिक्षण धोरणात सांगितलेल्या- शिक्षणाला आंतरराष्ट्रीय स्वरूप देण्याच्या उद्दिष्टाला यामुळे चालना मिळेल. शैक्षणिक रचना, कार्यक्रम आणि गुणवत्ता यांबाबत माहितीचे व विचारांचे द्विपक्षीय आदानप्रदान करण्यास या सामंजस्य करारामुळे प्रोत्साहन मिळेल. तसेच उभय देशांदरम्यान विद्यार्थी आणि व्यावसायिक व्यक्ती व्यक्तींना अधिक सहजपणे दुसरीकडे जाण्याची मुभाही यामुळे मिळेल. तसेच शिक्षणक्षेत्रात अन्य पैलूंवर सहकार्य वाढवण्यास व उभय पक्षांनी मान्य केल्याप्रमाणे शैक्षणिक कार्यक्रम विकसित करण्यासही यामुळे प्रोत्साहन मिळेल. दोन्ही देशांची राष्ट्रीय धोरणे, कायदे, नियम आणि नियमनांच्या अधीन राहून एकमेकांकडील शैक्षणिक पात्रतांचा स्वीकार करून त्यांना मान्यता देण्याचे काम या सामंजस्य करारामुळे होणार आहे.
आंध्रप्रदेशमधील अपघातात झालेल्या जीवितहानीबद्दल पंतप्रधानांनी व्यक्त केला शोक

आंध्रप्रदेशमधल्या चित्तुर जिल्ह्यातील अपघातात झालेल्या जीवितहानीबद्दल पंतप्रधान नरेंद्र मोदी यांनी शोक व्यक्त केला आहे. “आंध्रप्रदेशच्या चित्तुर जिल्ह्यातील अपघातात झालेल्या जीवितहानीमुळे दु:ख झाले आहे. मृत व्यक्तींच्या कुटुंबियांचे सांत्वन करत असून जखमींसाठी प्रार्थना करत आहे” असे पंतप्रधानांनी म्हटले आहे.